Id-Direttiva tal-Kummissjoni 98/87/KE
tat-13 ta’ Novembru 1998
li temenda d-Direttiva tal-Kunsill 79/373/KEE dwar il-marketing ta’ l-għalf tal-bhejjem kompost
(Test b’relevanza taż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 79/373/KEE tat-2 ta’ April 1979 dwar il-marketing ta’ l-għalf tal-bhejjem kompost [1], kif l-aħħar emendata bid-Direttiva tal-Kummissjoni 97/47/KE [2], u b’mod partikolari l-Artikolu 10(e) tagħha,
Billi, fil-punt VII.E.4 ta’ l-Anness XV għall-Att ta’ Adeżjoni, ir-Renju ta’ l-Isvezja jista’ jżomm il-leġislazzjoni nazzjonali tiegħu li tagħmilha obbligatorja li jkun iddikjarat il-kontenut ta’ fosfru fuq it-tikkettjar ta’ komponenti ta’ l-għalf tal-bhejjem maħsuba għall-ħut sal-31 ta’ Diċembru 1997;
Billi, permezz ta' l-Anness XV ta’ l-Att imsemmi hawn fuq, l-Isvezja hija meħtieġa li takkumpanja talbiet għall-addattazzjoni tal-leġislazzjoni tal-Komunità għall-mineral ikkonċernat minn stqarrija ddettaljata tar-raġunijiet xjentifiċi;
Billi l-Isvezja bagħtet stqarrija tar-raġunijiet fil-5 ta’ Ġunju 1997;
Billi d-Direttiva 79/373/KEE tipprovdi għall-aġġornament regolari ta' l-Anness ta’ din id-Direttiva fid-dawl ta’ l-għarfien xjentifiku u tekniku;
Billi l-arrikiment bil-fosfru qiegħed jiddisturba l-bilanċ ekoloġiku ta’ l-għadajjar u l-ibħra; billi l-effetti ta’ ewtrofikazzjoni osservati frekwentement f’għadajjar fin-naħa interna ta’ l-art huma ġeneralment it-tkabbir ta’ l-alka kaħlanija-ħadra, id-defiċjenza ta’ l-ossiġnu, rata għolja ta’ mortalità fil-ħut u biodiversità hija mnaqqsa;
Billi huwa meħtieġ għalhekk li jkunu llimitati l-emissjonijiet tal-fosfru għal minimu assolut; billi l-indikazzjoni obbligatorja tal-kontenut ta’ fosfru fuq it-tikkettjar tal-komponenti ta’ l-għalf għall-ħut jagħmlu kontribut sinifikanti dwar dak l-oġġettiv billi jiffaċilitaw il-prattika tajba tat-tmiegħ;
Billi l-miżuri li hemm provvediment dwarhom f’din id-Direttiva huma bi qbil ma’ l-opinjoni tal-Kumitat Permanenti dwar l-Għalf,
ADOTTAT DIN ID-DIRETTIVA:
L- Artikolu 1
L-Anness tad-Direttiva 79/373/KEE huwa b'hekk emendat bi qbil ma’ l-Anness ta’ dan.
L- Artikolu 2
1. L-Istati Membri għandhom jadottaw u jippubblikaw sa mhux aktar tard mit-30 ta’ Ġunju 1999 il-liġijiet, ir-regolamenti u d-disposizzjonijiet amministrattivi meħtieġa sabiex ikunu konformi mad-disposizzjonijiet ta’ din id-Direttiva. Għandhom jinfurmaw minnufih lill-Kummissjoni dwar dan.
Għandhom japplikaw dawn id-disposizzjonijiet mill-1 ta’ Lulju 1999.
Meta l-Istati Membri jadottw id-disposizzjonijiet, dawn għandhom ikollhom referenza għal din id-Direttiva jew għandhom ikunu akkpumpanjati b'din ir-referenza fl-okkażjoni tal-pubblikazzjoni uffiċjali tagħhom. Il-metodi ta’ kif issir din ir-referenza għandhom ikunu stabbiliti mill-Istati Membri.
2. L-Istati Membri għandhom jikkomunikaw lejn il-Kummissjoni t-testi tad-disposizzjonijiet ewlenin tal-liġi domestika li jadottaw fil-qasam irregolat minn din id-Direttiva.
L- Artikolu 3
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L- Artikolu 4
Din id-Direttiva hija indirizzata lill-IstatiMembri.
Magħmul fil-Brussel, it-13 ta’ Novembru 1998.